Para outras páxinas con títulos homónimos véxase: Ramón Núñez.

**Ramón Núñez Centella**, nado na Coruña o 16 de agosto de 1946, é un divulgador científico galego. Dende o ano 2008 é director do Museo Nacional de Ciencia e Tecnoloxía da Coruña.

Traxectoria
-----------

Licenciado en Ciencias pola Universidade de Santiago de Compostela e *Master of Arts* en Didáctica das ciencias pola Universidade de Nova York, Ramón Núñez dedicouse ó ensino das ciencias dende 1970, cando se integrou no grupo *Padres y Maestros*, dirixido por Jesús Garrido. Na revista desta asociación publicou numerosos artigos sobre a didáctica e sobre a aplicación das ideas de Jean Piaget á educación científica. Realizou a adaptación a España do programa SCIS, da Universidade de California en Berkeley, para o ensino activo da ciencia a nivel elemental. Entre 1976 e 1977 formou parte do equipo do *Project City Science* (Universidade de Nova York) baixo a dirección de F. James Rutherford.

En 1981 e 1982 organizou a "Mostra Bibliográfica pra Escola Galega", un catálogo de libros sobre Galicia dirixido a ensinantes e estudantes. Na súa segunda edición recolléronse máis de 800 referencias bibliográficas. En 1982 comezou a escribir artigos de divulgación científica en *La Voz de Galicia*, baixo o pseudónimo "M. da Cortiña".

En 1983 o concello da Coruña nomeouno director do Servizo Municipal de Educación, dende onde propuxo e deseñou a Casa das Ciencias, inaugurada en 1985 baixo a súa dirección. Dende entón exerceu como divulgador, defendendo a interdisciplinariedade cultural, a diverxencia, o espírito lúdico e a provocación intelectual como ferramenta educativa. Con eses mesmos principios deseñou e dirixiu, ademais, a Domus (Casa do Home) e o Aquarium Finisterrae (Casa dos Peixes), que se inauguraron en 1995 e 1999, respectivamente.

Tamén participou no deseño museolóxico doutros centros, coma o Museo das Ciencias Príncipe Felipe de València, en colaboración con Manuel Toharia, e apoiou e asesorou a creación de museos de ciencia e planetarios en España, coma o Parque das Ciencias de Granada e o Planetario de Pamplona. É autor do guión de numerosas exposicións e programas de planetario e auspiciou diferentes iniciativas para a renovación do ensino das ciencias e a promoción da divulgación científica, coma o Premio Luís Freire de investigación científica.

Colaborador habitual da revista *Muy Interesante* dende 1991, tamén publicou artigos de opinión e de divulgación científica en xornais coma *El País*, *La Vanguardia*, *Diario 16* e *La Voz de Galicia*, onde foi un dos creadores do suplemento "La Voz de la Escuela". En 1992 recibiu o Premio Nacional de Periodismo Científico, outorgado polo CSIC. É membro da Academia de Gastronomía de Galicia, da Asociación Española de Periodismo Científico, da Academia de Ciencias de Nova York e da *Royal Institution*. Pronunciou centos de conferencias en todo o mundo sobre museoloxía, divulgación, didáctica das ciencias, periodismo científico e historia da ciencia.

Obra
----

### Proxectos museolóxicos

* Casa das Ciencias (A Coruña, 1985)
* Domus (A Coruña, 1995)
* Aquarium Finisterrae (A Coruña, 1999)
* Museo das Ciencias Príncipe Felipe (Valencia, 2000)
* Museo da Evolución Humana (Burgos, en construción)
* MUNCYT (A Coruña, 2012)

### Libros

* *Nombres comunes, visiones propias: Diccionario heterodoxo*, 1996 (ISBN 84-8211-087-X)
* *Guía para perderse en Domus* (Coordinador), 1997 (ISBN 84-86836-67-0)
* *Galileo, mensajero de las estrellas* (Coordinador), 2002 (ISBN 84-95600-10-2)
* *Galicia, camiño celeste* (obra colectiva), 2003 (ISBN 84-08-07545-5)
* *O marisco en Galicia* (obra colectiva), 2004 (ISBN 84-9785-035-1)
* *Tocar, pensar, sentir, soñar*, 2005 (ISBN 84-95600-32-3)
* *La huella de Einstein* (Coordinador), 2005 (ISBN 84-689-4110-7)
* *Esta es mi gente*, 2007 (ISBN 84-935631-0-3)
* *Un científico en la cocina*, 2007 (ISBN 84-08-07545-5)
* *Esta es mi gente. Inventos y anécdotas de 46 mentes prodigiosas*, 2007.

### Exposicións máis relevantes

* *Nuevos materiales* (1989)
* *Madera del aire* (1990)
* *Las vueltas que da la vida* (1992)
* *Hache-dos-O (léase agua)* (1993)
* *El rostro humano* (1995)
* *Blanca y redonda* (1997)
* *Amarillo por naturaleza* (1997)
* *De craneo et calvaria* (1998)
* *Sección de Genética* (Domus 2002)
* *Bosque de cromosomas* (MCPF Valencia 2003)
* *Vacunas para todos* (2003)
* *Palabras de la Ciencia* (2004)
* *Los huesos vivientes* (2004)
* *Homínidos y homínidas* (Domus 2005)

### Principais programas de planetario

* *El Zodíaco* (1987)
* *La Familia del Sol* (1989)
* *Vía Láctea* (1993)
* *Crónicas marcianas* (1996)
* *Galileo, mensajero de las estrellas* (2001)
* *Cita con Venus* (2004)

### Módulos expositivos destacados

* El esqueleto azul (Domus 1995)
* Gioconda Sapiens (Domus 1995)
* El gabinete del Capitán Nemo (Aquarium Finisterrae 1999)
* El gen de la telomerasa (Domus 2002)

Notas
-----

1. ↑  "*Organización del Museo Nacional de Ciencia y Tecnología*". Consultado o 04 de xaneiro de 2013.  *(en castelán)*
2. ↑  *"La FECYT nombra a Ramón Núñez Centella director del Museo Nacional de la Ciencia y la Tecnología de A Coruña"* *(en castelán)*

|  |  |
| --- | --- |
| Control de autoridades | 
* Wd: Q9066464
* WorldCat
* VIAF: 23988016
* BNE: XX863255
* Dialnet: 1235747
* ISNI: 0000 0000 5947 915X
* LCCN: n2004032183

 |